21.		Okamžité skončenie pracovného pomeru zamestnancom (2)
			[§ 69 ods. 1 písm. b) ZP]
Ján Hladký, Stodolova ul. č. 2, 010 01 Žilina				ABC, s.r.o. 
								Ružová 10, 010 01 Žilina
Vec:	Okamžité skončenie pracovného pomeru				V Žiline 20. 5. 2023
Vo Vašej akciovej spoločnosti pracujem 10 rokov vo funkcii mechanik. V kolektívnej zmluve, uzatvorenej medzi zamestnávateľom a zástupcami odborovej organizácie pre rok 2023 je dohodnutý termín výplaty mzdy na 15. deň v mesiaci. V mesiaci máji 2023 však mzda za mesiac apríl 2023 v dohodnutom termíne nebola vyplatená. 
Keďže ani do pätnástich dní od výplatného termínu som mzdu neobdržal, okamžite s Vami končím pracovný pomer v zmysle § 69 ods. 1 písm. b) ZP ku dňu 30. 6. 2023. 
Ján Hladký
Poznámka
Okamžité skončenie pracovného pomeru (§§ 68, 69 a 70 ZP) je mimoriadnym spôsobom skončenia pracovného pomeru. Tento spôsob môže použiť zamestnávateľ (§ 68 ZP) i zamestnanec (§ 69 ZP) len zo zákonom stanovených dôvodov, pričom dôvod musí byť skutkovo vymedzený tak, aby to nebolo možné zameniť s iným. Okamžité skončenie pracovného pomeru musí byť doručené druhej strane, inak je neplatné. Uvedený dôvod nie je možné dodatočne meniť. 
So zamestnancom môže zamestnávateľ okamžite skončiť pracovný pomer z dôvodov, ak bol tento právoplatne odsúdený za úmyselný trestný čin alebo ak závažným spôsobom porušil pracovnú disciplínu, ale iba v lehote dvoch mesiacov odo dňa, keď zamestnávateľ zistí dôvod okamžitého skončenia pracovného pomeru a najneskôr do jedného roka odo dňa, keď tento dôvod vznikol. 
O nemožnosti skončiť okamžite pracovný pomer – pozri § 68 ods. 3 ZP. 
So zamestnávateľom môže okamžite skončiť pracovný pomer zamestnanec, ktorý podľa lekárskeho posudku nemôže ďalej vykonávať prácu bez vážneho ohrozenia svojho zdravia a zamestnávateľ ho nepreradil do 15 dní odo dňa predloženia tohto posudku na inú pre neho vhodnú prácu, zamestnávateľ mu nevyplatil mzdu, náhradu mzdy, cestovné náhrady, náhradu za pracovnú pohotovosť, náhradu príjmu pri dočasnej pracovnej neschopnosti zamestnanca alebo ich časť do 15 dní po uplynutí jej splatnosti alebo je bezprostredne ohrozený jeho život alebo zdravie. 
Pozri aj § 69 ods. 2 ZP – mladistvý zamestnanec môže okamžite skončiť pracovný pomer aj vtedy, ak nemôže vykonávať prácu bez ohrozenia svojej morálky.
Zamestnanec, ktorý okamžite skončil pracovný pomer, má nárok na náhradu mzdy v sume svojho priemerného mesačného zárobku za výpovednú dobu dvoch mesiacov.